A Bizottság határozata

(1997. február 25.)

a dél-afrikai krími-kongói haemorrhagiás láz elleni védekezési intézkedésekről szóló 96/659/EK határozat módosításáról

(EGT vonatkozású szöveg)

(97/183/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 96/43/EK irányelvvel [1] módosított, a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre [2] és különösen annak 18. cikke (7) bekezdésére,

tekintettel a 96/43/EK irányelvvel módosított, a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1990. december 10-i 90/675/EGK tanácsi irányelvre [3] és különösen annak 19. cikke (7) bekezdésére,

mivel a krími-kongói haemorrhagiás láz dél-afrikai jelenlétét megerősítették;

mivel a 96/659/EK bizottsági határozat [4] a helyzet tisztázásáig megtiltotta az élő lapos szegycsontú futómadaraknak és azok húsának Dél-Afrikából történő behozatalát;

mivel az új tudományos kutatások lehetővé tették az élő lapos szegycsontú futómadaraknak és azok húsának behozatalával kapcsolatos kockázat tisztázását; mivel a 96/659/EK bizottsági határozat – a megszerzett ismeretekre tekintettel – most már módosítható;

mivel azonban a határozatot célszerű kiterjeszteni mindazon területekre, ahol e betegség előfordulása valószínűsíthető;

mivel a 91/494/EGK tanácsi irányelv [5] III. fejezete meghatározza a harmadik országokból származó baromfihús behozatalának általános állat-egészségügyi szabályait; mivel a lapos szegycsontú futómadarak húsára vonatkozóan még nem fogadták el a részletes állat-egészségügyi feltételeket és bizonyítványokat;

mivel a 90/539/EGK tanácsi irányelv [6] III. fejezete meghatározza a harmadik országokból származó élő baromfi behozatalának általános állat-egészségügyi szabályait; mivel a lapos szegycsontú futómadarakra vonatkozóan még nem fogadták el a részletes állat-egészségügyi feltételeket és bizonyítványokat;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 96/659/EK bizottsági határozat a következőképpen módosul:

1. A címből a "Dél-Afrikában" kifejezést el kell hagyni.

2. Az 1. cikkben a "Dél-Afrika" kifejezés helyébe az "ázsiai és afrikai országok" szavak lépnek.

3. A 2. cikk helyébe a következő szöveg lép:

"2. cikk

(1) A fenti 1. cikktől eltérően, a tagállamok engedélyezhetik lapos szegycsontú futómadarak húsának behozatalát, feltéve, hogy azok a 91/494/EGK tanácsi irányelv követelményein felül, megfelelnek az I. melléklet rendelkezéseinek is.

(2) A fenti 1. cikktől eltérően, a tagállamok engedélyezhetik a lapos szegycsontú futómadarak behozatalát, feltéve, hogy azok a 90/539/EGK tanácsi irányelv követelményein felül, megfelelnek a II. melléklet rendelkezéseinek is."

4. A 3. cikket el kell hagyni.

5. A határozat az alábbi I. és II. melléklettel egészül ki:"

„I. MELLÉKLET

LAPOS SZEGYCSONTÚ FUTÓMADÁR HÚSA

Az illetékes hatóság biztosítja, hogy a lapos szegycsontú futómadarakat a vágást megelőzően legalább 14 napig rágcsálók ellen védett, kullancsmentes környezetben különítik el.

A kullancsmentes környezetbe történő szállítást megelőzően megvizsgálják, hogy a madarak kullancsmentesek-e, vagy megfelelő kezeléssel biztosítják, hogy a rajtuk levő összes kullancs elpusztuljon. Az alkalmazott kezelést fel kell tüntetni a behozatali bizonyítványon. Az alkalmazott kezelés nem hagyhat kimutatható szermaradványokat a lapos szegycsontú futómadarak húsában.

Vágás előtt a lapos szegycsontú futómadarak valamennyi tételét megvizsgálják kullancsok jelenlétére. Amennyiben kullancsot fedeznek fel, a teljes tételt újra alávetik a vágás előtti elkülönítésnek.

II. MELLÉKLET

ÉLŐ LAPOS SZEGYCSONTÚ FUTÓMADARAK

Az illetékes hatóság biztosítja, hogy a lapos szegycsontú futómadarakat a kivitelt megelőzően legalább 21 napig rágcsálók ellen védett, kullancsmentes környezetben különítik el.

A kullancsmentes környezetbe történő szállítást megelőzően a madarakat megfelelően kezelik annak biztosítására, hogy a rajtuk levő összes külső élősködő elpusztuljon. A kullancsmentes környezetben töltött 14 nap után a lapos szegycsontú futómadarakat – a krími-kongói haemorrhagiás láz ellenanyagainak kimutatása céljából –, kompetitív ELISA-próbának vetik alá. Az elkülönítésre kerülő minden egyes állat esetében a próbának negatív eredményt kell adnia. A külső élősködők elleni kezelést és a szerológiai próbát a Közösségbe való érkezéskor megismétlik.”

"

2. cikk

A tagállamoknak úgy módosítják a lapos szegycsontú futómadaraknak és azok húsának behozatalával kapcsolatosan alkalmazott intézkedéseiket, hogy azok e határozattal összhangban legyenek. Erről tájékoztatják a Bizottságot.

3. cikk

Ennek a határozatnak a tagállamok a címzettjei.

Kelt Brüsszelben, 1997. február 25-én.

a Bizottság részéről

Franz Fischler

a Bizottság tagja

[1] HL L 162., 1996.7.1., 1. o.

[2] HL L 268., 1991.9.24., 56. o.

[3] HL L 373., 1990.12.31., 1. o.

[4] HL L 302., 1996.11.26., 27. o.

[5] HL L 268., 1991.9.24., 35. o.

[6] HL L 303., 1990.10.31., 6. o.

--------------------------------------------------